Lopatka, Ľuboš, generálny riaditeľ Sociálnej poisťovne (2010-12-14):
Vážený pán predsedajúci, vážené panie poslankyne, vážení páni poslanci, na základe § 122 ods. 4 písm. c) 2. bodu zákona Národnej rady Slovenskej republiky č. 461/2003 Z. z. o sociálnom poistení predkladám návrh rozpočtu Sociálnej poisťovne na rok 2011 na schválenie. Tento návrh rozpočtu schválila vláda Slovenskej republiky uznesením č. 676 zo 6. októbra 2010. Návrh rozpočtu Sociálnej poisťovne zohľadňuje platný právny stav v súčasnom období a dopad vládou Slovenskej republiky navrhovanej novely zákona o sociálnom poistení s účinnosťou od 1. januára 2011. Návrh rozpočtu základných fondov vychádza z údajovej základne Sociálnej poisťovne, z dostupných štatistických údajov v oblasti hospodárstva a demografie a je zosúladený s návrhom rozpočtu verejnej správy na roky 2011 až 2013. S návrhom štátneho rozpočtu sú zosúladené tiež platby zo štátnych finančných aktív a zo štátneho rozpočtu, ktoré sú určené na krytie deficitu spôsobeného 2. pilierom a ako finančná výpomoc z dôvodu platobnej neschopnosti základného fondu starobného poistenia (v zmysle § 157 ods. 4 zákona o sociálnom poistení). Pre rok 2011 je zapracovaný transfer zo štátneho rozpočtu v sume 1,608 700 mld. eur. V návrhu rozpočtu Sociálnej poisťovne na rok 2011 sa predpokladá, že v bežnom roku dosiahnu príjmy 6,350 800 mld. eur a výdavky viac ako 6,254 900 mld. eur. Bilančný rozdiel bežného roku by mal predstavovať 95,9 mil. eur. Po zapracovaní predpokladaného prevodu zostatku z roku 2010 v sume 384,7 mil. eur by zdroje mali predstavovať 6,735 500 mld. eur, čo znamená, že hospodárenie Sociálnej poisťovne v roku 2011 by malo skončiť s celkovým bilančným rozdielom 480,6 mil. eur. Ako som už povedal, v návrhu rozpočtu sa predpokladajú výdavky 6,254 900 mld. eur, z nich najväčšiu časť, až 5,492 700 mld. eur, predstavujú výdavky na dôchodkové dávky, čo je takmer 88 % z celkových výdavkov. Dôchodkové poistenie zahŕňa výdavky základného fondu starobného poistenia a základného fondu invalidného poistenia. Deficitným základným fondom aj po zarátaní zostatku finančných prostriedkov z minulých rokov je len základný fond starobného poistenia. Tento deficit bude Sociálna poisťovňa vykrývať v zmysle § 167 ods. 1 zákona o sociálnom poistení z rezervného fondu solidarity a z vnútorných zdrojov v zmysle § 293ai zákona o sociálnom poistení, teda z týchto základných fondov, ktoré vykazujú prebytok finančných prostriedkov. V návrhu rozpočtu je zapracovaná možnosť tvoriť správny fond od roku 2011 vo výške 2,5 %, tak ako bol predložený návrh novely zákona o sociálnom poistení do Národnej rady Slovenskej republiky. Keďže schválená novela zákona o sociálnom poistení zo dňa 2. decembra 2010 umožňuje tvoriť správny fond z poistného najviac vo výške 2,4 %, táto zmena predstavuje zníženie tvorby správneho fondu v roku 2011 o 4,7 mil. eur, čo sa pozitívne prejaví v ostatných základných fondoch Sociálnej poisťovne. V roku 2011 predkladá Sociálna poisťovňa postupy do dôchodkových správcovských spoločností príspevky na starobné dôchodkové sporenie vo výške 836,4 mil. eur. Vážené panie poslankyne, vážení páni poslanci, keďže návrh rozpočtu je vypracovaný v súlade s platnými právnymi predpismi a je zosúladený s návrhom rozpočtu verejnej správy na roky 2011 až 2013, dovoľujem si vás požiadať o jeho schválenie. Ďakujem, pán predsedajúci, skončil som.